**Normunds Rutulis** (dzimis 1971. gada 4. septembrī) ir latviešu dziedātājs, mūzikas un radio producents, dziesmu autors, radio DJ un TV raidījumu vadītājs. Plaši pazīstams kā šlāgermūzikas un popmūzikas dziesmu izpildītājs. Ar pseidonīmu ***N'Works*** pazīstams kā dziesmu remiksu autors. Kopš 1995. gada sadarbojas ar Raimondu Paulu.

Biogrāfija
----------

N. Rutulis dzimis 1971. gada 4. septembrī Rīgā, Ligitas un Jura Rutuļu ģimenē, lepojas ar sevi kā "rīdzinieku ceturtajā paaudzē". Dzīvojis Rīgā un Garkalnē. N. Rutulim bērnībā konstatēta bronhiālā astma. 1991. gadā apprecējies, laulībā dzimuši divi bērni.

### Izglītība

N. Rutulis mācījies Rīgas Valsts 3. ģimnāzijā (tolaik Rīgas 3. vidusskolā) un Latvijas Mūzikas akadēmijā, bet absolvējis Rīgas Valsts 2. ģimnāziju (tolaik Rīgas 2. vidusskola), Rīgas Lauksaimniecības skolu, apgūstot automehāniķa profesiju, kā arī apguvis svētku režisora profesiju Latvijas Kultūras koledžā.

Muzikālā darbība
----------------

### Grupa "Zvaigžņu zagļi"

Muzikālo darbību N. Rutulis uzsāka 13 gadu vecumā Ādažos Gunāra Freidenfelda vadītajā bērnu vokāli—instrumentālajā ansamblī Zvaigžņu zagļi, kur bija gan vokālists, gan bundzinieks. Vēlāk grupas nosaukums tika mainīts uz "Black Jack", tā pastāvēja līdz deviņdesmito gadu sākumam. Tās sastāvā darbojās komponists Rolands Kronlaks, basģitāru spēlēja Guntars Vētra, bet ģitāru Māris Sprindžuks, grupas vadītājs bija Vitālijs Terentjevs.

### Solo darbība

N. Rutuļa pirmā solodziesma ir Rolanda Kronlaka sacerētā un 1995. gadā Raimonda Tigula aranžētā *I wanna be with you*, taču tā nav publicēta. Pirmais publiskais darbs ir Jāņa Stībeļa aranžētā un Normunda Pauniņa producētā Arņa Medņa dziesma *Hei Mazā!*, kas izdota izdevniecībā Mikrofona ieraksti 1996. gadā. Pirmais soloalbums *Vasarā sniegs* publicēts 1998. gadā.

### Sadarbība ar Raimondu Paulu

Sadarbība ar komponistu Raimondu Paulu sākta deviņdesmito gadu vidū, kopīgi ar Dzeguzīti ieskaņojot latviešu tautasdziesmu apdares. 1996. gadā kopīgi ar Kristu Teivāni ieskaņota Jāņa Streiča filmas Likteņdzirnas tituldziesma "Par to... (Raudāja māte)". Kopīgi ar R. Paulu ieskaņots albums "Nekur nav tik labi kā mājās" 2001. gadā, kas saņēma Zelta diska statusu. Sadarbība ar R. Paulu tiek turpināta ieskaņojot albumus "Lecam pa vecam", "Vīna dvēsele", "Zili brīnumi" gan arī jaunu dziesmu izpildīšanā un ieskaņošanā, gan uzstājoties kopīgos koncertos. 2016. gadā ieskaņotas divas Raimonda Paula dziesmas "Kad tu ej pie bitēm" un "Astere"albumam "Kad tu ej pie bitēm". 2019. gadā izdots albums "Man nav žēl" ar divpadsmit jaunām Maestro dziesmām.

### Slavenais Rīgas orķestris

2001. gadā N. Rutulis kopīgi ar basģitāristu Robertu Rasu, taustiņinstrumentālistu un komponistu Māri Ozolu, ģitāristu Ēriku Upenieku, bundzinieku Anriju Grīnbergu izveidoja apvienību Slavenais Rīgas orķestris. Vēlāk tam pievienojas ģitārists Uldis Beitiņs. Tas ir N. Rutuļa pavadošās grupas pamatsastāvs, kuru lielākos projektos papildina pūšaminstrumentu grupa Raivo Stašana, Laura Amantova, Indriķa Veitnera, Normunda Pieša un Jāņa Amantova sastāvā.

### Dandy deluxe

2016. gadā Normunds iekļaujas projektā "Dandy deluxe" kā solists, kas atskaņo modernās popmūzikas hitus, sākot no Ellie Goulding, Mark Ronson, Maroon 5 un beidzot ar Calvin Harris un David Guetta. Projektā līdzdarbojas Edgars Jass ar ģitāru un kā administrators, Harijs Gūtmanis pie bungām, Jānis Rubiks ar basu un Andris Kauliņš pie taustiņiem.

### Beaujolais

Mūzikas projekts, kas ietver sevī repertuāru, kuru viedo 30-to līdz 70-to gadu *soul*, *jazz* un popmūzika — Ella Ficdžeralda, Rejs Čārlzs, Lūiss Ārmstrongs, Bobijs Darins, Džūdija Gārlenda, u.c. Mūziķu sastāvu veido Jānis Ķirsis pianista, producenta un administratora lomā, Daniels Pelcis ar basu un Pauls Ķierpe pie sitamajiem instrumentiem.

### N'Works

Kopš deviņdesmito gadu beigām N. Rutulis nodarbojas ar dažādu latviešu dziesmu remiksu veidošanu zem pseidonīma N'Works, kas nozīmē "Normunda darbnīca". 2009. gadā izdots N'Works pirmais albums "Double B Tonality", kas saņēma Latvijas mūzikas ierakstu Gada balvu nominācijā Gada labākais deju mūzikas albums. Otrais albums "N.O.A." iznāca 2013. gadā. Trešais EP jeb minialbums "3.45" izdots N`Works izdevniecībā 2016. gada 25. novembrī. Tas tika nominēts Zelta mikrofons balvai "Labākais deju vai elektroniskās mūzikas albums" 2017. gadā.

Remiksēšanā sadarbojas ar dažādiem mūziķiem, piemēram, Andra Ērgļa soloalbumā "Sirdspuksti" iekļauta N'Works remiksēta dziesma "Ripoja akmens".

Radio DJ darbība
----------------

N. Rutulis darbojas radiodīdžeja amatā kopš 1998. gada. Sākotnēji bijis dīdžejs raidstacijā Radio Rīgai, 11 gadus bijis dīdžejs Latvijas Radio 2, tostarp no 2000. — 2009. gadam vadīja Latvijas Radio 2 raidījumu Muzikālā banka. Kopš 2010. gada ir Radio SWH ētera personība. 2012. gadā kļuva par Spin FM galveno producentu, šobrīd ir tā muzikālais redaktors. No 2014. gada pavasara ir Radio SWH Gold mūzikas redaktors. No 2014. gada līdz 2016. gadam Radio SWH otrdienu vakaros vadīja autorraidījumu Rutuļa teritorija.

Līdzdalība TV šovos un raidījumos
---------------------------------

2005. gada pavasarī vadīja LTV izklaidējošo spēli visai ģimenei "Laimes aka". 2007. gadā piedalījies TV3 raidījumos "Dejo ar zvaigzni" pārī ar profesionālo dejotāju Violu Abrāmovu un "Dziedi ar zvaigzni" kopā ar politiķi Inesi Šleseri. 2008. gadā Rutulis vada LTV7 rallija apskatu par „LMT Latvijas rallija čempionātu". 2010. gada pavasarī, pārī ar Dagmāru Leganti vada LNT muzikālo šovu "O`Kartes akadēmija". 2011. gada rudenī, pārī ar meitu Lindu Rutuli, vada LNT muzikālo šovu "Dziedošās ģimenes 4". No 2013. gada aprīļa līdz 2014. gada novembrim bija iesaistījies LNT raidījuma "Ražots Eiropā" veidošanā. Ir vadītājs autoraidījumā "Tavs auto TV".

Hobiji
------

Dziedāšana, mūzikas producēšana, auto, interneta tehnoloģijas, kino, skvošs, golfs.

Mūzikas balvas
--------------

Viens no nedaudziem latviešu solistiem, kurš saņēmis 10 Latvijas Mūzikas ierakstu gada balvas. Vairākkārt izvirzīts Latvijas mūzikas ierakstu gada balvu nominācijās labākais šlāgeru vai kantrī mūzikas albums un labākais šlāgeris vai kantrī dziesma: 2010. gadā atzīts par Labāko deju mūzikas albuma producentu, iegūstot Gada labākā deju mūzikas albuma balvu.

**2010. gadā**:

* par N`Works albumu "Double B tonality",

**2009. gadā**:

* par albumu "Vēlreiz mājās",

**2008. gadā**:

* par albumu "Magones zieds",

**2006. gadā**:

* par albumu "Zili brīnumi",
* par dziesmu "Vēlais pīlādzis" kopā ar A.Krauzi (nominēta bija arī Rutuļa dziesma "Tikai vienu reizi", arī kopā ar A.Krauzi),

**2005. gadā**:

* par albumu "Vīna dvēsele",
* par dziesmu "Zeltene",

**2004. gadā**:

* par dziesmu "Es tevi gaidīšu",

**2002. gadā**:

* par albumu "Nekur nav tik labi kā mājās" kopā ar R. Paulu, G. Raču, M. Naumovu un A. Krauzi,
* par dziesmu "Kūko, kūko dzeguzīte" (duetā ar M. Naumovu)

**Nominācijas**

* "Zelta mikrofons 2019" kategorijā "Labākais elektroniskās vai deju mūzikas albums" izvirzīts ar albumu "Man nav žēl (Remiksi)".
* "Zelta mikrofons 2016", kategorijā "Labākais elektroniskās vai deju mūzikas albums" izvirzīts ar N`Works trešo albumu 3.45
* "Zelta mikrofons 2016", kategorijā "ALFAS Gada dziesma" izvirzīts ar dziesmu "1-2-3"
* 2014. gadā, "Latvijas Mūzikas ierakstu gada balva" kategorijā "Labākais pop albums" izvirzīts ar albumu Aizturi elpu.
* 2011. gadā, "Latvijas Mūzikas ierakstu gada balva" kategorijā "Labākais deju mūzikas albums vai dziesma" nominēts ar dziesmu "Rozā".
* 2002. gadā, "Latvijas Mūzikas ierakstu gada balva" kategorijā "Labākais šlāgeralbums"nominēts ar albumu "Baltā laika dziesmas".
* 2002. gadā, "Latvijas Mūzikas ierakstu gada balva" kategorijā "Gada labākais šlāgeris" izvirzīts ar dziesmu "Es nezinu" un "Lakstīgala" (duetā ar M. Naumovu).

**LNT Mūzikas video balva 2000. gadā**:

* par dziesmu "Kurzeme"

Diskogrāfija
------------

*Pamatraksts: Normunda Rutuļa diskogrāfija* 
Kopumā izdoti 15 albumi, no tiem 10 ir soloalbumi, viena dziesmu izlase. Piedalījies Ulda Stabulnieka piemiņas DVD ierakstā. Tāpat N. Rutulis piedalījies koncertuzveduma "Taureņu vasaras" albuma ierakstā, kā arī ierunājis pasakas Rolanda Ūdra grāmatas "Pasakas par Spociņu-Jociņu" pievienotajā audiodiskā.

Atsauces
--------

1. ↑  Normunds Rutulis publicē savu "Sirdspukstu"[novecojusi saite], Platforma, raksts publicēts portālā TVNET 16.03.2007, informācija iegūta 13.05.2008
2. ↑  Rutulis dēla jubilejā nosvin jaunā albuma iznākšanu. FOTO. VIDEO, raksts publicēts portālā kasjauns.lv 15.11.2013. informācija iegūta 26.02.2014
3. ↑  Ar dziesmu dzīves karuselī[novecojusi saite], Andris Tiļļa, raksts publicēts žurnālā "Mājas Viesis" 02.09.2011. informācija iegūta 26.02.2014.
4. 1 2 3 4 5 6  N. Rutuļa oficiālās mājas lapas sadaļa "Par mani" Archived 2013. gada 27. novembrī, *Wayback Machine* vietnē. informācija iegūta 26.02.2014.
5. 1 2 3 4  Šī samtainā balss... Archived 2014. gada 29. augustā, *Wayback Machine* vietnē. Vija Vāvere, raksts publicēts žurnālā Ievas Stāsti, nr. 8(112), 11.04.2009.
6. ↑  Skolas dibināšana[novecojusi saite], Rīgas Valsts 2. ģimnāzijas oficiālās mājas lapas sadaļa "Vēsture", 12.05.2010. informācija iegūta 26.02.2014.
7. ↑  Latvijas Kultūras koledža — spilgtu personību mājas[novecojusi saite], informācija iegūta 26.02.2014.
8. ↑  Solo kā pārbaudījums, Una Griškeviča, raksts publicēts laikrakstā "Diena", 21.08.2009. informācija iegūta 26.02.2014.
9. ↑  Raimondam Paulam par albumu ‘Nekur nav tik labi kā mājās’ — zelts, LETA, publicēts portālā DELFI 09.11.2001. informācija iegūta 27.02.2014.
10. ↑  Peldu okeānā, nevis upē[novecojusi saite], Aija Kaukule, raksts publicēts laikrakstā "Latvijas Avīze" 26.08.2011. informācija iegūta 27.02.2014.
11. ↑
12. ↑  «Arhivēta kopija». Arhivēts no oriģināla, laiks: 2019. gada 10. septembrī. Skatīts: 2020. gada 9. janvārī.
13. ↑  N'Works, N. Rutuļa oficiālās mājaslapas sadaļa N'Works. informācija iegūta 27.02.2014.
14. ↑  Pa divām Mūzikas ierakstu Gada balvām saņem 'Instrumenti', 'Satellites LV' un 'Otra puse' (23:35), raksts portālā DELFI, 23.02.2010. informācija iegūta 27.02.2014.
15. ↑  N`Works izdod otro remiksu albumu, Raksts portālā TVNET, 19.11.2013. informācija iegūta 27.02.2014..
16. ↑  , informācija iegūta 30.11.2016.
17. ↑  Šokolādes Ērglis, Sandris Vanzovičs, raksts laikrakstā "Neatkarīgā Rīta Avīze Latvijai", publicēts 29.03.2008, informācija iegūta 27.02.2014.
18. ↑  Kurš paņems banku — Ērglis vai Dons?, Sandris Vanzovičs, raksts laikrakstā NRA, publicēts 26.01.2008, informācija iegūta 27.02.2014.
19. ↑  Dziedošais radio smalkmehāniķis, Jānis Gabrāns, publicēts laikrakstā "Druva" 14.06.2014. informācija iegūta 27.02.2014.
20. ↑  Izbalso Normundu Rutuli[novecojusi saite], raksts portālā apollo.lv, publicēts 26.03.2007, informācija iegūta 13.05.2008
21. ↑  Dziedāšanas maratonu pamet Šlesere un Rutulis Archived 2007. gada 18. oktobrī, *Wayback Machine* vietnē. raksts portālā apollo.lv, publicēts 15.10.2007, informācija iegūta 13.05.2008
22. ↑  Rallijs: Normunds Rutulis vadīs „LMT Latvijas rallija čempionāta" apskatu LTV7, Viesturs Saukāns, Latvijas Automobiļu federācijas Preses dienests, raksts publicēts portālā DELFI Autosports 19.02.2008, informācija iegūta 13.05.2008
23. ↑  «Apollo» videočatā — Normunds Rutulis Archived 2009. gada 30. septembrī, *Wayback Machine* vietnē. raksts publicēts 21.05.2007, informācija iegūta 12.05.2008
24. ↑
25. ↑
26. ↑
27. ↑
28. ↑
29. ↑
30. ↑
31. ↑  «Arhivēta kopija». Arhivēts no oriģināla, laiks: 2020. gada 13. augustā. Skatīts: 2020. gada 9. janvārī.
32. ↑
33. ↑
34. ↑
35. ↑
36. ↑
37. ↑
38. ↑  Izdod Stabulnieka piemiņai veltītā koncerta DVD un albumu, 07.01.2013.
39. ↑  Taureņu vasaras, informācija iegūta 27.02.2014.
40. ↑  Mūziķi Ūdrītis, Rutulis un Makstnieks radījuši bērnu pasaku grāmatu, raksts portālā kasjauns.lv, 17.03.2012. informācija iegūta 27.02.2014.

Ārējās saites
-------------

* Oficiālā mājaslapa
* N'Works oficiālā mājaslapa
* Facebook profils
* Twitter profils
* Draugiem.lv profils
* Instagram profils